|  |
| --- |
| **Rom. 12:2**  **“God laat sy kinders anders dink, en daarom leef hulle anders.”** |

Hoofstuk 12 is ŉ draaipunt in Paulus se brief aan die Romeine.

In die eerste hoofstukke het hy die beginsels verduidelik en van hoofstuk 12 af fokus hy meer op die toepassing of die uitlewing van daardie beginsels.

Hy het vertel van hoe alle mense, ook ek en jy, nie goed is nie omdat ons in sonde teen God rebelleer en die hel as ewige straf verdien,

maar hy het ook verduidelik hoe Jesus Christus mense wat in Hom glo se sondes betaal het en ons losgekoop het van ons skuld aan God.

Hy het byvoorbeeld gesê dat ons saam Christus gesterf het en dat Christus deur sy Gees nou in ons lewe.

Paulus het bely in hartseer en frustrasie dat Hy, netsoos ek en jy, dit nie regkry om te lewe soos God ons deur sy Gees lei nie.

Soos Paulus mag ons nie daarmee vrede maak nie en moet ons in frustrasie en hartseer gryp na die enigste verlossing wat daar is – Jesus Christus.

Maar net daarna bevestig Paulus dat daar vir elkeen wat in Christus is, elkeen wat in Hom glo en in geloof lewe, maar nét vir hulle, dat daar vir hulle geen veroordeling meer is nie.

As jy waarlik glo – dan is jy deur Christus versoen met God, daar is vrede en jy het geen vrees meer vir God of die dag van sy finale oordeel nie.

As jy glo dan maak Hy jou sy kind en daar is niks wat jou van sy liefde kan skei nie.

**En daarom** ... op grond van God se genadige, barmhartige ontferming –

daarom doen Paulus ŉ beroep op elke gelowige

om jouself as gewillige offer vir God te gee.

Die Christelike geloof verskil hier radikaal van ander gelowe –

ons bring geen offers sodat ons met God versoen kan word nie.

Nee!

Omdat Hy ons reeds met Hom versoen het,

omdat Jesus klaar ons skuld betaal het en ons klaar God se kinders gemaak het,

kan niks ons ooit meer van sy liefde kans skei nie –

daarom gee ons onsself oor as lewende offers soos wat Hy daarvan hou.

Een verklaarder van Romeine (Packer) het gesê,

Party mense glo omdat hulle bang is vir wat sal gebeur as hulle nie glo nie, vir hulle is geloof soos ŉ versekeringspolis teen die brandskade van die hel se vuur.

Ander glo omdat hulle dink geloof sal hulle help om hulle doelwitte te bereik, vir hulle is geloof soos ŉ kruk of ŉ kierie.

Ander weer leef soos gelowiges omdat hulle deur mense aanvaar wil word as goeie mense, vir hulle is geloof ŉ toegangskaartjie tot sosiale aanvaarbaarheid.

Sulke gelowiges kan dalk vir ŉ rukkie so lewe, maar dit is nie volhoubaar nie. Dit is permanente motivering nie, selfs al hou dit lank, kan dit nie staande bly nie.

Die enigste volhoubare motivering om jouself prys te gee en vir die Here te lewe, is omdat jy besef hoe groot sy ontferming vir jou is.

Sy liefde en sy opoffering wek in jou ŉ volhoubare reaksie om jouself ook op te offer vir Hom en vir die sending wat Hy vir jou gee jou lewe op Hom te fokus en om sy liefde en ontferming vir ander te wees.

Die laaste reël van die lied “When I survey the wondrous cross”

wat Isaac Watts in 1707 geskryf het sing,

*”Love so amazing so devine, demands my soul, my life, my all!”*

Meer nog – weens jou sonde was jy dood soos alle mense, sê Paulus.

Maar weens geloof is dit nou Christus wat in jou lewe en

daarom ...

daarom verloën jy jouself en gee jouself prys as ŉ lewende offer...

sodat nie meer jy nie, maar Hy in en deur jou lewe.

Dit is nogal radikaal anders as hierdie wêreld nie waar nie? Dis nie iets nuuts nie, maar dit is asof dit al erger word – hoe mense se lewens net om hulleself draai.

Dink jy nie dit gaan vandag ook maar soos wat dit gegaan het in Israel in die tye van die Rigters nie? Rig. 21:25b sê, *“... elkeen het gedoen wat reg is in sy eie oë.”*

Of soos Paulus vir Timoteus skryf in 2 Tim. 3:2-5*, “2... die mense sal liefhebbers van hulleself wees, geldgieriges, grootpraters, trotsaards, lasteraars, ongehoorsaam aan hulle ouers, ondankbaar, onheilig,* ***3****sonder natuurlike liefde, onversoenlik, kwaadsprekers, bandeloos, wreed, sonder liefde vir die goeie,****4****verraaiers, roekeloos, verwaand, meer liefhebbers van genot as liefhebbers van God;* ***5****mense wat ’n gedaante van godsaligheid het, maar die krag daarvan verloën het.”*

Ons leef in die tyd wat Paulus in 2 Tim. 4 voorspel het toe hy gesê het, *“3daar sal 'n tyd kom wanneer die mense die gesonde leer nie meer sal verdra nie. Hulle sal hulle eie begeertes volg en vir hulle leermeesters bymekaarmaak wat net sal sê wat hulle graag wil hoor.* ***4****Hulle sal die waarheid nie wil hoor nie en hulle tot verdigsels wend.”*

Gelowiges, kinders van God, julle moet nie hieraan gelyk word nie. Die OAV sê ons moet nie daaraan gelykvormig word nie, ons moet nie die wêreld se vorm of patroon aanneem nie.

Ander vertalings is dat ons nie die wêreld se gedragspatrone moet aanneem nie (NLV),

of, dat ons nie in die wêreld se boosheid moet tuis raak nie (DB),

of dat ons nie die wêreld se standaarde moet aanneem nie,

of dat ons nie die wêreld se gebruike en gewoontes en idees moet aanvaar nie.

Elkeen vir homself, as ek gee dan vir die advertensie of omdat ek ŉ prys kan terugwen, wat ek verdien is myne op uit te gee soos wat ek wil, waarna ek kyk of by wie ek slaap is my eie saak.

Nee dit pas nie by iemand wat God se wonderbare liefde ontvang het nie!

Maar dit is nog meer subtiel as dit wat lynreg teen God se wil ingaan.

Die wêreld is behep met alles wat aan die duskant van die graf agterbly as jy die dag sterf. Dis al waaraan gedink word, dit is al wat nagejaag word – self goeie en verantwoordelike goed – maar goed wat in hierdie lewe alleen.

Mense word ontstel of opgewonde of gelukkig oor dinge wat alles hier bly sonder enige geestelike perspektief van die dinge wat waarde het ook na hierdie lewe nie.

Daarby is die wêreld al baie besig en word al doller om nog meer te doen, meer te geniet, meer te ervaar, meer te kry.

Moenie gelyk word aan hierdie wêreld en jou dag so volmaak met dinge wat by die graf stop, dat jy die geloofswaarhede en geestelike sake wat ewige waarde het afskeep of selfs nie meer daarby uitkom nie.

Self in die kerk is ŉ wêreldse leefwyse ŉ gevaar.

Dit is wanneer mens by die fisiese hier en nou vashaak en nie daardeur by die geestelike, by God uitkom nie.

Wanneer jou sitplek alte belangrik word, of wanneer jy bv. oppervlakkig aan die gebruike van nagmaal vashaak dat jy die geestelike ontmoeting en gemeenskap met Christus en ander gelowiges mis.

Dit is wanneer lidmate soos verbruikers word wat erediens toe kom vir dit wat hulle wil hê en nie kom wanneer hulle dit nie wil hê nie, en wanneer iets jou hier pla dan gaan ‘shop’ jy op ŉ ander plek sonder om jou gawes tot opbou van die gemeente in te span.

Dit is wanneer gemeente en erediens oor jouself gaan en nie oor God en sy ander kinders nie.

Moenie kerk wees volgens die wêreld se standaarde nie, verloën jouself en gee jouself aan God as ŉ lewende en heilige offer...

Gaan jy dan anders wees, gaan jy uitstaan? Natuurlik!

Want jy is nie van hierdie wêreld nie, gelowiges is vreemdelinge hier, ons is van ŉ ander, ŉ hemelse koninkryk af en ons verlang daarna om daarheen te gaan.

Gaan jy ŉ prys daarvoor moet betaal, gaan jy geminag, bespot en dalk selfs vervolg word omdat jy so anders is? Ja!

Jesus sê dit dat as hulle Hom vervolg het hoeveel te meer dan nie vir ons nie.

Maar hoekom sal ons dit doen?

Want ons staan verwonderd oor die groot ontferming van God in Jesus Christus.

Op grond van die groot ontferming van God:

Gee jouself aan God as ŉ lewende en heilige offer...

Hoe kry mens dit reg wonder jy dalk?

Ef. 4:23 sê, ons “*gees en gedagtes moet nuut word”* en

Fil. 4:8 sê, *Ons moet ons gedagtes rig op alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – op watter deug of lofwaardige saak daar ook mag wees.”* dis wat ons uit die res van v.2 leer, “laat God julle verander deur julle denke te vernuwe.”

Kol. 2:3 sê, *“Rig julle gedagtes op die dinge wat daarbo is, nie op die dinge wat op die aarde is nie”*

Maar hoe doen mens dit?

Rom. 12:2 lees nie net dat ons nie aan die wêreld gelykvormig moet word nie, dit gaan verder, *“maar laat God julle verander deur julle denke te vernuwe.”*

Ek en jy kan dit nie self doen nie. God doen dit.

Die woord wat Paulus gebruik wat ons met “vernuwe” vertaal is metamorfose.

Dis dieselfde woord wat beskryf hoe ŉ ruspe, ŉ wurm verander na ŉ skoenlapper. Dit is dieselfde organisme, maar dit is omvorm, vernuwe tot iets heeltemal nuuts.

Hy gebruik dit ook in 2 Kor. 3:18 waar hy skryf dat wanneer ons vasgevang is in verwondering van Jesus Christus van verander (metamorfose) die Heilige Gees ons om al meer gelyk te word aan die beeld van Christus.

Maar ons moet tog ook iets doen. Die bevel is tog aan ons sodat óns ons deur God moet laat verander. Wat kan ons doen sodat God ons denke sal vernuwe?

Luister wat leer ons in Ps. 119:

***15*** *Ek wil u bevele oordink en op u paaie let.*

***27*** *Laat my die weg van u bevele verstaan, dat ek u wonders kan oordink.*

***47*** *En ek wil my verlustig in u gebooie wat ek liefhet,*

***48*** *en my hande ophef na u gebooie wat ek liefhet, en u insettinge oordink.*

***52*** *Ek het gedink, o HERE, aan u oordele van ouds, en ek het my getroos.*

***55*** *​HERE, in die nag het ek gedink aan u Naam, en ek het u wet onderhou.*

***59*** *Ek het my weë oordink en my voete laat teruggaan na u getuienisse.*

***78*** *Laat die vermeteles beskaamd staan, omdat hulle sonder oorsaak my onregverdig behandel het; maar ék oordink u bevele.*

***97*** *Hoe lief het ek u wet; dit is my bepeinsing die hele dag.*

Een kommentaar (MacArthur) vat dit mooi saam – *hierdie transformasie kan net gebeur as die Heilige Gees ons denke verander deur die getroue studie en oorpeinsing van die Skrif. Die hernude verstand of denke is versadig deur en onder beheer van die Woord van God.*

Die Heilige Gees verander ons denke en maak dit nuut.

Die middel wat Hy gebruik is die Woord van God.

Die hulpmiddels wat Hy ook gebruik saam met die Woord is alles wat Hy gee om ons te help om die Skrif te lees, te hoor, te verstaan en daaroor na te dink.

Self lees, self studeer, self nadink, en heel belangrikste gebed!

Maar ook om ander se verduidelikings en gedagtes daaroor te lees en na hulle te luister – in erediens, Bybelstudie, gesprekke na die erediens, oral en altyd.

Maar ons moet dit nog meer prakties maak, want al hierdie hang nog ietwat in die lug.

Sê my, bid jy voor ete? Hoekom? Ek weet dit was reeds in die Bybel ŉ gewoonte – maar hoekom?

Hoekom bid ons voor elke ete asof mens net bietjie-vir-bietjie dankie kan sê en seën kan vra?

Sal die kos nou minder geseënd wees of ek minder dankbaar wees as ek een maal ŉ dag vir die hele dag se kos bid, of een maal ŉ maand?

In sy “Institusie van die Christelike Godsdiens” (3.20.50) skryf Calvyn dit naastenby soos volg, *“Ons swakheid so groot (is) dat die deur baie hulpmiddels aangehelp en ons slapheid aangepor moet word. ... Daarom is die paslik dat elkeen van ons vir homself besondere tye vir gebed vasstel wanneer ons in die hele gesindheid van die hart bid: dit is naamlik wanneer ons opstaan, voordat ons ons daaglikse werk aanpak; wanneer ons aansit om te eet; wanneer ons met die seën van God gevoed is en wanneer ons ons ter ruste begeef. ... Dit moet dissipline vir ons swakheid wees...*

Jy kan dit so verstaan – gaan ons vergeet om te bid. Ja, sekerlik. Ons is so besig en soos Calvyn sê is ons swak en slap as dit by geestelike sake kom.

Tweede vraag – gaan jy vergeet om te eet. Nee, jou honger gaan jou herinner.

Goedso, as jy nou die gewoonte het om te bid elke keer wanneer jy eet, dan sal jy nie vergeet om te bid nie.

So is dit ook met die lees en nadink van die Bybel.

Om seker te maak dat ons die Woord lees, en hoor en verstaan en oordink

moet ons seker maak om die Bybel gereeld te lees, daaroor te bid,

saam ander te ondersoek en na preke te luister.

Rig jou dag in en laat dit ŉ vaste gewoonte word – ook wanneer jy op vakansie is,

om elke dag die Bybel te lees (nie hier en daar nie, van ŉ bepaalde gedeelte, of gebruik ŉ gids) – maar lees die Bybel self ook, en nie net dit wat iemand oor die Bybel geskryf het nie.

En bid daaroor, dink daaroor.

Vra dat die Heilige Gees jou insig sal gee en jou gedagtes aanhoudend en al hoe meer sal verander.

Toets en kry ŉ gebruik wat vir jou en jou gesin, as jy het, werk – in die oggend was altyd te dol in ons huis toe die kinders nog op skool was. Nou werk oggende weer beter vir ons.

Netso met gebed – gereelde gebed. Maar onthou dat al is dit nie verkeerd om in rymwoorde te bid nie, is die opsê van ŉ rympie nog lank nie ŉ gesprek met God nie.

Gebed is ŉ persoonlike gesprek met God wat daar by jou is – praat met Hom en leer jou kinders om met Hom te praat.

Van gereelde erediens bywoning praat ek nie eers nie.

Daar gaan dinge kom wat jou roetine gaan omverwerp.

Ek het erg daarmee gesukkel die afgelope weke wat ek nie by die huis was nie.

Ons ouderlinge sukkel op die oomblik om ons weeklikse roetine van Woensdag oggende se gebed vir die gemeente vol te hou.

Daarom het ons mekaar nodig om mekaar aan te spoor en te herinner en moed in te praat.

Ek wil afsluit met Spr. 27:19, *“Soos jy jou eie gesig sien as jy in die water kyk, so sien jy jouself in wat jy dink.”*

Wat sien jy as jy jou gedagtes ondersoek?

Is daar ŉ gesonde balans sodat self die denke oor dinge in hierdie lewe, wat by die graf gaan stop, uit ŉ ewige geloofsperspektief is?

Is daar genoeg plek in jou gedagtes vir God se Woord of is jou kop vol van hierdie lewe se dinge alleen?

Moenie gelyk word aan hierdie wêreld nie.

Laat God jou denke vernuwe.

Spandeer tyd met sy Gees en sy Woord en sy kinders wat saam met jou na Hom luister en oor Hom leer en dink.

Want wanneer Hy jou denke vernuwe, sal jy jou al hoe meer aan Hom kan gee in verwondering oor wat Hy gedoen het in Jesus Christus.

“Liefde so wonderlik, so goddelik, eis my hele wese, my lewe, my alles!”

Bewonder God se liefde en ontferming in Jesus Christus.

Bestudeer en oordink sy Woord.

Laat die Heilige Gees jou denke vernuwe en

Leef dan in selfopoffering aan Hom en sy sending vir jou...

Amen